Rewşa Haîtî Piştî Erdhêjîyê
Karmendên saxlemîyê hewil didin ku alîkarîya mexdûrên erdhêjîya roja Sêşemê bikin.
Kesên birîndar berdewam têne nexweşxaneyên paytaxt Port-au Prince û karmendên saxlemîyê hewilê didin ku alîkarîya mexdûrên erdhêjîya roja Sêşemê bikin. Jimareke zilamên xort, di derengîya Çarşemê de, jineke birîndar bi lêz û bezî radikirin nexweşxaneyeke nêzîkî firîngeha paytaxtê. Çend nexweşên dest û milên wan peçandî, li ser çîmenên hewşa nexweşnaneyê rûniştîne. Li hember hewşê, jimareke termên qûrbanîyan li nav çarşafan de hatine rêz kirin û hinekên din jî bo qamyonan hatine rakirin. Piranîya bajarê di nav taritîyê da ye, jiber tunebûna elektîrîkê. Gelek xanî bi temamî hilweşîyane û li ser pêyarêke ber polîsxaneyeke ku di erdhîyê de rûxaye, bi sedan termên qûrbanîyan hatine raxistin. Li firokexane, jimareke firokên alîkarîya navnatewî digehijine Haîtî û tîmên hawar çûnê û alîkarîyên xwarin û alavan ji Amerîka, Brezîl, Izlanda û welatên din, tînine wî welatî. Ji firokeke leşkerî ya Amerîkî, leşkerên hêzên Esmanî ya Amerîkî ji Florîda peya dibin ku bo alîkarîyê hatine. Vadim Stefanyuk, ligel grubeke older hatîbû Haîtî û piştî erdhêjî qewimî serdana xwe kêm kir û vegerîya mal. Stefanyuk qala bûyere dike û dibêje: Em di qamyoneke da bûn. Me dît, gelek term hebû, gelek kes diqerîyan û tirseke mezin hebû. Xelk nedizanî çi bikin. Gelek rê hatîbûn girtin û dîwar jî hilweşîyabûn. Em neçar man ji qamyonê derketin, me çenteyên xwe birin û pêya meşîyan. Li Washington, Wezîra Derva Hillary Clinton ji civîna hevtayên xwe yên Asyayî zû derket, ku pirtir bala xwe bide alîkarîya Amerîkî bo erdhêjîya Haîtî. Guhdarên hêja, jibo guhdarî kirina raporta dengî, kerema xwe li lînka alîyê rastê bitîkînin.